**ΕΝΟΤΗΤΑ 11: Η ΗΘΙΚΗ ΑΡΕΤΗ**

Νοηματική απόδοση

Ο Αριστοτέλης, διακρίνοντας αρχικά δύο είδη αρετής, **τη διανοητική και την ηθική,** αναφέρει ότι η πρώτη γίνεται κτήμα των ανθρώπων με τη διδασκαλία και για αυτό χρειάζεται πείρα και χρόνο. Η δεύτερη, αντίθετα, είναι αποτέλεσμα συνήθειας και επανάληψης (εθισμού) και κατά συνέπεια δεν είναι έμφυτη αλλά επίκτητη. Για να στηρίξει λογικά τη θέση του, χρησιμοποιεί στη συνέχεια δύο εμπειρικά παραδείγματα: της πέτρας και της φωτιάς. Παρατηρεί ότι η πρώτη κινείται πάντα προς τα κάτω, ενώ η δεύτερη προς τα πάνω, κάτι που δεν είναι δυνατόν να αλλάξει, γιατί η κίνηση αυτή υπακούει στους φυσικούς νόμους. Έτσι, στο τέλος της ενότητας, οδηγείται στο συμπέρασμα ότι **οι ηθικές αρετές δεν είναι ούτε έμφυτες, ούτε όμως και αντίθετες προς την ανθρώπινη φύση**, αλλά ο άνθρωπος έχει εκ φύσεως **την προδιάθεση να τις δεχτεί και τελειοποιείται σε αυτές με τη συνήθεια και την επανάληψη** (δηλαδή με τον εθισμό).

Στη συνέχεια, για να στηρίξει τη θέση του ότι οι ηθικές αρετές δεν έχουν έμφυτο χαρακτήρα, θα προσθέσει ένα επιπλέον επιχείρημα. Συγκεκριμένα διαπιστώνει ότι η φύση παρέχει στον άνθρωπο για όσα τον προικίζει μόνο τις προδιαθέσεις/δυνατότητες και εναπόκειται σε αυτόν να τις αναπτύξει και να τις προαγάγει σε ενέργειες. Για να τεκμηριώσει τη θέση του, προσκομίζει και πάλι ένα εμπειρικό παράδειγμα: αυτό των ανθρώπινων αισθήσεων. Συγκεκριμένα αναφέρει ότι η όραση και η ακοή δεν γίνονται κτήμα των ανθρώπων με την εμπειρία και τη χρήση, αλλά προϋπάρχουν από τη γέννησή μας ως δυνατότητες και ενεργοποιούνται με τη χρήση τους κατά τη διάρκεια της ζωής μας. **Το αντίθετο συμβαίνει με τις ηθικές αρετές αυτές τις αποκτούμε, αφού πρώτα ενεργήσουμε και ασκηθούμε** όπως ακριβώς συμβαίνει με τις πρακτικές και με τις καλές τέχνες: για να γίνει κάποιος οικοδόμος ή κιθαριστής, πρέπει πρώτα να ασκηθεί στο χτίσιμο ή στην τέχνη της κιθάρας και στη συνέχεια, ως αποτέλεσμα της άσκησης και της μελέτης, θα αποκτήσει την ικανότητα του οικοδόμου ή του κιθαριστή. Κάτι παρόμοιο συμβαίνει και με τις ηθικές αρετές: οι άνθρωποι γίνονται δίκαιοι κάνοντας δίκαιες πράξεις, σώφρονες κάνοντας σώφρονες πράξεις και ανδρείοι κάνοντας γενναίες πράξεις.

 **Διάκριση αρετών** : α)**σε διανοητικές**→ απαιτείται χρόνος και πείρα β)**ηθικές→** απαιτείται εθισμός μέσω της διαρκούς και επίπονης εξάσκησης τους

**Μέρη ψυχής κατά Αριστοτέλη**

* **λόγον έχον μέρος** : νοητικές λειτουργίες, νόηση, κρίση, λογική.
* **άλογον μέρος**: βιολογικές λειτουργίες: διατροφικές ανάγκες, αύξηση /ανάπτυξη, αναπαραγωγή, ορμές, τάσεις, συναισθήματα.
* **άλογον και λόγον έχον μέρος/επιθυμητικόν:** ψυχή, ηθικές αρετές, χαρακτήρας

**Ηθική αρετή→** υπάρχει προσωπική επιλογή κι ευθύνη του ανθρώπου. Ο άνθρωπος ευθύνεται για την κατάκτησή της μέσω της επίμονης και διαρκούς άσκησης της.

**Οι προϋποθέσεις για να θεωρείται κάποιος ενάρετος /αγαθός**

* η θέλησή του
* η επιμονή του στη διαδικασία άσκησης αρετής

**Οι προϋποθέσεις της ενάρετης πράξης**

* ειδώς: συνείδηση της πράξης
* προαιρούμενος: με ελεύθερη βούληση /επιλογή
* βεβαίως και αμετακινήτως: με σιγουριά και σταθερότητα

Αντιθέτως με το Σωκράτη, που υποστήριζε ότι «ουδείς εκών κακός», ο Αριστοτέλης δεν αναγνωρίζει τη γνώση μόνο ως επαρκή προϋπόθεση κατάκτησης της αρετής.

Αντιθέτως με την αριστοκρατική διδασκαλία, (Όμηρος, Τυρταίος, Πίνδαρος) σύμφωνα με την οποία μόνο όσοι γεννιούνται αριστοκράτες μπορούν να είναι και ενάρετοι, άρα η καταγωγή καθορίζει τον ενάρετο πολίτη, ο Αριστοτέλης πίστευε ότι ο κάθε άνθρωπος μπορεί να γίνει ενάρετος (έχει τη φυσική προδιάθεση και μπορεί να κατακτήσει την αρετή μέσω επίπονης άσκησης κι εθισμού). Με τον Αριστοτέλη ταυτίζεται κι ο Πρωταγόρας.

**1ος παραγωγικός συλλογισμός**

* Μείζων προκείμενη: όλα τα πράγματα, που έχουν από τη φύση κάποια ιδιότητα, δεν μπορούν με μια διαδικασία υπομονετικού και επαναλαμβανόμενου εθισμού να αποκτήσουν μια αντίθετη ιδιότητα.
* ελάσσων προκείμενη: η ηθική αρετή αποκτάται με τη συνήθεια
* συμπέρασμα : οι ηθικές αρετές δεν υπάρχουν μέσα μας εκ φύσεως

Προκειμένου να τεκμηριώσει τον πρώτο αυτό συλλογισμό, επικαλείται δύο **εμπειρικά παραδείγματα**: το παράδειγμα της πέτρας και το παράδειγμα της φωτιάς.

**Διάκριση των ιδιοτήτων**

Α) οι ιδιότητες που έχουν καθαρά φυσική προέλευση, έμφυτες ιδιότητες, όπως π χ η πέτρα από τη φύση της έχει την τάση να κινείται προς τα κάτω.

Β) οι ιδιότητες που αποτελούν παρέκκλιση από τη φύση , π. χ. είναι η αναπηρία που προέρχεται από έναν τραυματισμό.

Γ) οι ιδιότητες που στηρίζονται σε κάποιες φυσικές καταβολές αλλά, για να αναπτυχθούν, χρειάζονται εξάσκηση και διδασκαλία→ επίκτητες ιδιότητες π. χ. τρόποι συμπεριφοράς. Σε αυτές εντάσσονται και οι ηθικές αρετές, οι οποίες κατακτώνται μέσω της άσκησης, της συνήθειας και της επανάληψης, αλλά αποτελούν φυσική προδιάθεση για τον άνθρωπο.

**Ο τελεολογικό χαρακτήρας της θεωρίας του Αριστοτέλη**

Κεντρική στη φιλοσοφία του Αριστοτέλη είναι η έννοια του **τέλους**, της ολοκλήρωσης, της επίτευξης του ύψιστου σκοπού ενός όντος. Πιο συγκεκριμένα λέμε αυτά που έχουν φτάσει στο τέλος τους, που είναι η πιο αξιόλογη στιγμή τους ,με την έννοια ότι έχουν εκπληρώσει το τέλος, το σκοπό τους. Κατά τον Αριστοτέλη, **η ηθική αρετή είναι τελειώσις**, καθώς ο άνθρωπος με την απόκτηση της γίνεται τέλειος, ολοκληρώνεται εκπληρώνοντας **το σκοπό /τέλος της ύπαρξής του** και κατακτά την **ευδαιμονία** , το πιο σπουδαίο από τα αγαθά, που επιδιώκουν με τις πράξεις τους οι άνθρωποι. Διότι, όπως πρεσβεύει ο Σταγειρίτης: η **ευδαιμονία του ανθρώπου είναι η ενέργεια της ψυχής του σύμφωνα με τους κανόνες της τέλειας αρετής.** Συμπερασματικά η ηθική θεωρία του Αριστοτέλη είναι **τελεολογική,** αφού συνδέει την κατάκτηση των ηθικών αρετών με την επίτευξη του σκοπού της ύπαρξης των ανθρώπων και με την επίτευξη του σκοπού, που αυτοί επιδιώκουν με τις πράξεις τους.

**Τα 3 είδη των δυνάμεων**

* αυτές που υπάρχουν μέσα μας με τη γέννησή μας**, συγγενείς,** όπως η όραση, η ακοή κλπ.
* αυτές που τις αποκτά με τη **συνήθεια**, όπως η ικανότητα κάποιου να παίζει ένα μουσικό όργανο και
* αυτές που τις αποκτάμε με τη **μάθηση**, όπως είναι οι επιστημονικές γνώσεις

**Δεύτερος παραγωγικός συλλογισμός**

* 1η προκείμενη: ο άνθρωπος έχει ορισμένες ιδιότητες εκ φύσεως: την όραση, την ακοή. Στην περίπτωση αυτών των ιδιοτήτων διαπιστώνουμε ότι υπάρχουν μέσα μας ως δυνατότητες και στη συνέχεια τις χρησιμοποιούμε. Επομένως, οι δυνάμεις αυτές χρονικά προηγούνται των ενεργειών.
* 2η προκείμενη: το αντίθετο συμβαίνει με τις ηθικές αρετές. Στη δική τους περίπτωση πρέπει να προηγηθούν οι ενέργειες, προκειμένου κάποια στιγμή να αποκτήσουμε την κάθε επιμέρους δυνατότητα, να συμπεριφερόμαστε συνειδητά, με ελεύθερη βούληση και σταθερά, με τρόπο σύμφωνα με τις ηθικές αρετές, δηλαδή οι δυνατότητες αυτές είναι χρονικά ύστερες των ενεργειών.
* Συμπέρασμα οι ηθικές αρετές δεν ανήκουν στις ιδιότητες που ο άνθρωπος έχει εκ φύσεως (εννοείται)